title: 2013/297/ЕС: Решение на Съвета от 13 май 2013 година за сключване на Споразумение между Европейския съюз и Украйна за изменение на Споразумението между Европейската общност и Украйна за улесняване на издаването на визи#Споразумение между Европейския съюз и Украйна за изменение на Споразумението между Европейската общност и Украйна за улесняване на издаването на визи

text:
               20.6.2013

               BG

               Официален вестник на Европейския съюз

               L 168/10

      РЕШЕНИЕ НА СЪВЕТА

   от 13 май 2013 година
   за сключване на Споразумение между Европейския съюз и Украйна за изменение на Споразумението между Европейската общност и Украйна за улесняване на издаването на визи
   (2013/297/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз,
   като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               В съответствие с Решение 2012/428/ЕС на Съвета (1) Споразумението между Европейския съюз и Украйна за изменение Споразумението между Европейската общност и Украйна за улесняване на издаването на визи (наричано по-долу „споразумението“) бе подписано на 23 юли 2012 г. при условие за сключването му.

               (2)

               Споразумението следва да бъде одобрено.

               (3)

               Настоящото решение представлява развитие на разпоредбите на достиженията на правото от Шенген, в които Обединеното кралство не участва, в съответствие с Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (2); следователно Обединеното кралство не участва в неговото приемане и не е обвързано от него, нито от неговото прилагане.

               (4)

               Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (3); следователно Ирландия не участва в неговото приемане и не е обвързана от него, нито от неговото прилагане.

               (5)

               В съответствие с членове 1 и 2 от Протокол (№ 22) относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Украйна за изменение на Споразумението между Европейската общност и Украйна за улесняване на издаването на визи се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета посочва лицето(ата), упълномощено(и) да извърши(ат) от името на Съюза нотификацията, предвидена в член 2 от споразумението, за да изрази съгласието на Съюза да бъде обвързан със споразумението (4).
   Член 3
   Настоящото решение влиза в сила в деня на приемането му.

      Съставено в Брюксел на 13 май 2013 година.

            За Съвета

            Председател

         S. COVENEY

      (1)  ОВ L 199, 26.7.2012 г., стр. 1.

      (2)  ОВ L 131, 1.6.2000 г., стр. 43.

      (3)  ОВ L 64, 7.3.2002 г., стр. 20.

      (4)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.

         СПОРАЗУМЕНИЕ

      между Европейския съюз и Украйна за изменение на Споразумението между Европейската общност и Украйна за улесняване на издаването на визи
      ЕВРОПЕЙСКИЯТ СЪЮЗ,
      от една страна, и
      УКРАЙНА,
      от друга страна,
      наричани по-нататък „страните“,
      КАТО ВЗЕХА ПРЕДВИД Споразумението между Европейската общност и Украйна за улесняване на издаването на визи, което влезе в сила на 1 януари 2008 г.,
      ВОДЕНИ ОТ ЖЕЛАНИЕТО да улеснят още повече контактите между хората,
      КАТО ПРИЗНАВАТ важността на своевременното въвеждане на безвизов режим на пътуване за гражданите на Украйна, при условие че са налице условията за добре управлявана и сигурна мобилност,
      КАТО ВЗЕМАТ ПРЕДВИД влизането в сила на Регламент (ЕО) № 810/2009 на Европейския парламент и на Съвета от 13 юли 2009 г. за създаване на Визов кодекс на Общността (Визов кодекс) (1), който предвижда по-специално въвеждането на задължително мотивиране на отказа за издаване на виза и правото на кандидатите да обжалват в случай на отказ,
      КАТО ВЗЕМАТ ПРЕДВИД Протокола относно достиженията на правото от Шенген, включени в рамките на Европейския съюз, и Протокола относно позицията на Обединеното кралство и Ирландия по отношение на пространството на свобода, сигурност и правосъдие, приложени към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат за Обединеното кралство и Ирландия,
      КАТО ВЗЕМАТ ПРЕДВИД Протокола относно позицията на Дания, приложен към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат за Дания,
      СЕ СПОРАЗУМЯХА ЗА СЛЕДНОТО:
      Член 1
      Споразумението между Европейската общност и Украйна за улесняване на издаването на визи, наричано по-нататък „Споразумението“, се изменя в съответствие с разпоредбите на настоящия член:

                  1)

                  В заглавието думите „Европейската общност“ се заменят с думите „Европейския съюз“;

                  2)

                  В член 1, параграф 2 се вмъква следната първа алинея:
                  „Украйна може да въведе наново изискване за виза само за граждани или определени категории граждани на всички държави членки, а не за граждани или определени категории граждани на отделни държави членки“;

                  3)

                  В член 2, параграфи 1 и 2 думата „Общността“ се заменя с думите „Европейския съюз“;

                  4)

                  В член 3, буква д) думата „Общността“ се заменя с думите „Европейския съюз“;

                  5)

                  Член 4, параграф 1 се изменя, както следва:

                              а)

                              буква в) се заменя със следното:

                                          „в)

                                          за шофьори, извършващи международен превоз на товари и услуги за превоз на пътници до територията на държавите членки с превозни средства, регистрирани в Украйна:

                                                      —

                                                      писмено искане от националната асоциация на превозвачите на Украйна, осъществяващи международен пътен транспорт, в което се посочват целта, продължителността, местоназначението(ята) и честотата на пътуванията;“;

                              б)

                              буква д) се заменя със следното:

                                          „д)

                                          за журналисти и техническия екип, който ги придружава служебно:

                                                      —

                                                      удостоверение или друг документ, издаден от професионална организация или от работодателя на кандидата, доказващ, че въпросното лице е квалифициран журналист, и в който се посочва, че целта на пътуването е осъществяване на журналистическа дейност или доказващ, че лицето е член на техническия екип, придружаващ служебно журналиста;“;

                              в)

                              буква и) се заменя със следното:

                                          „и)

                                          за участници в официални програми за обмен, организирани от побратимени градове и други общински организации:

                                                      —

                                                      писмено искане от административния ръководител/кмет на тези градове или други общински организации;“;

                              г)

                              буква й) се заменя със следното:

                                          „й)

                                          за близки роднини — съпруг(а), деца (включително осиновени), родители (включително настойници), баби и дядовци и внуци — посещаващи граждани на Украйна, които пребивават законно на територията на държавите членки, или граждани на Европейския съюз, пребиваващи на територията на държавата членка, на която са граждани:

                                                      —

                                                      писмено искане от лицето домакин;“;

                              д)

                              буква м) се заменя със следното:

                                          „м)

                                          за посещаващи по медицински причини и необходимите придружаващи лица:

                                                      —

                                                      официален документ от здравното заведение, потвърждаващ необходимостта от медицинско обслужване в това заведение, необходимостта от придружител и доказателство за наличието на достатъчни финансови средства за заплащане на лечението;“;

                              е)

                              добавят се следните букви:

                                          „н)

                                          за представители на организации на гражданското общество, предприемащи пътувания във връзка с образователни курсове, семинари, конференции, включително в рамките на програми за обмен:

                                                      —

                                                      писмено искане, издадено от организацията домакин, потвърждение, че лицето представлява организация на гражданското общество, и удостоверение за учредяване на такава организация от съответния регистър, издадено от държавен орган в съответствие с националното законодателство;

                                          о)

                                          за упражняващи свободни професии, участващи в международни изложби, конференции, симпозиуми, семинари или други подобни събития, провеждани на територията на държавите членки:

                                                      —

                                                      писмено искане от организацията домакин, потвърждаващо, че въпросното лице участва в събитието;

                                          п)

                                          за представители на религиозни общности:

                                                      —

                                                      писмено искане от религиозна общност, регистрирана в Украйна, посочващо целта, продължителността и честотата на пътуванията;

                                          р)

                                          за участници в официални програми на Европейския съюз за трансгранично сътрудничество, като например по Европейския инструмент за съседство и партньорство (ЕИСП):

                                                      —

                                                      писмено искане от организацията домакин.“

                  6)

                  В член 5 параграфи 1—3 се заменят със следното:
                  „1.   Дипломатическите представителства и консулските служби на държавите членки издават визи за многократно влизане със срок на валидност до пет години на следните категории лица:

                              а)

                              членове на национални и регионални правителства и парламенти, конституционни и върховни съдилища, национални и регионални прокурори и техните заместници, ако те не са освободени от изискването за виза с настоящото споразумение, при изпълнение на служебните им задължения;

                              б)

                              постоянни членове на официални делегации, които участват редовно в срещи, консултации, преговори или програми за обмен, както и в мероприятия, провеждани на територията на държавите членки от неправителствени организации, по официална покана, отправена до Украйна;

                              в)

                              съпрузи и деца (включително осиновени), които са на възраст под 21 години или са на издръжка, и родители (включително настойници), посещаващи граждани на Украйна, законно пребиваващи на територията на държавите членки, или граждани на Европейския съюз, пребиваващи на територията на държавата членка, на която са граждани;

                              г)

                              бизнесмени и представители на бизнес организации, които пътуват редовно до държавите членки;

                              д)

                              журналисти и техническият екип, който ги придружава служебно.

                        Чрез дерогация от първа алинея, когато необходимостта или намерението да се пътува често или редовно са явно ограничени до по-кратък период, срокът на валидност на визите за многократно влизане е ограничен до този период, и по-специално когато:

                              —

                              за лицата, изброени в буква а), срокът на мандата,

                              —

                              за лицата, изброени в буква б), срокът на валидност на статуса им на постоянен член на официална делегация,

                              —

                              за лицата, изброени в буква в), срокът на валидност на разрешението за законно пребиваване на гражданите на Украйна, законно пребиваващи в Европейският съюз,

                              —

                              за лицата, изброени в буква г), срокът на валидност на статуса им на представител на бизнес организация или срока на трудовия договор,

                              —

                              за лицата, изброени в буква д), срокът на трудовия договор,

                        е по-кратък от пет години.
                  2.   Дипломатическите представителства и консулските служби на държавите членки издават визи за многократно влизане със срок на валидност една година на следните категории лица, при условие че през предходната година те са получили поне една виза и са я използвали в съответствие със законите за влизане и престой на посетената държава:

                              а)

                              шофьори, извършващи международен превоз на товари и услуги за превоз на пътници до територията на държавите членки с превозни средства, регистрирани в Украйна;

                              б)

                              членове на влаков и локомотивен персонал и на персонал на хладилни вагони на международни влакове, пътуващи до територията на държавите членки;

                              в)

                              лица, участващи в научни, културни и артистични дейности, включително университетски и други програми за обмен, които пътуват редовно до държавите членки;

                              г)

                              участници в международни спортни мероприятия и лица, които ги придружават служебно;

                              д)

                              участници в официални програми за обмен, организирани от побратимени градове и други общински организации;

                              е)

                              представители на организации на гражданското общество, пътуващи редовно до държави членки във връзка с образователни курсове, семинари, конференции, включително в рамките на програми за обмен;

                              ж)

                              участници в официални програми на Европейския съюз за трансгранично сътрудничество, като например по Европейския инструмент за съседство и партньорство (ЕИСП);

                              з)

                              ученици, студенти и лица, включени в програми за следдипломно обучение, които редовно пътуват за целите на проучване или образователен курс, включително в рамките на програми за обмен;

                              и)

                              представители на религиозни общности;

                              й)

                              упражняващи свободни професии, участващи в международни изложения, конференции, симпозиуми, семинари и други подобни събития, провеждани на територията на държавите членки;

                              к)

                              лица, които се нуждаят от редовни посещения по медицински причини, и необходимите придружаващи лица.

                        Чрез дерогация от първа алинея, когато необходимостта или намерението да се пътува често или редовно са явно ограничени до по-кратък период, срокът на валидност на визата за многократно влизане ще бъде ограничен до този период.
                  3.   Дипломатическите представителства и консулските служби на държавите членки издават визи за многократно влизане със срок на валидност от най-малко две години и най-много пет години на категориите лица, посочени в параграф 2 от настоящия член, при условие че през предходните две години те са използвали едногодишната виза за многократно влизане в съответствие със законодателството за влизане и престой на посетената държава, освен ако необходимостта или намерението да се пътува често или редовно са явно ограничени до по-кратък период, като в този случай срокът на валидност на визата за многократно влизане е ограничен до този период.“

                  7)

                  Член 6 се изменя, както следва:

                              а)

                              параграф 3 се заменя със следното:
                              „3.   Държавите членки налагат такса от 70 EUR за обработване на визите, в случаите когато, предвид разстоянието между мястото на пребиваване на кандидата за виза и мястото, на което е подадена заявлението, кандидатът е поискал решението по заявлението да бъде взето в рамките на 3 дни от подаването и консулството се е съгласило да вземе решение в рамките на 3 дни.“;

                              б)

                              в параграф 4

                                          i)

                                          уводната част се заменя със следното:
                                          „4.   Без да се засягат разпоредбите на параграф 5, следните категории лица са освободени от такси за обработване на заявлението за виза:“;

                                          ii)

                                          в буква а) се добавят следните думи:
                                          „или граждани на Европейския съюз, пребиваващи на територията на държава членка, на която те са граждани“;

                                          iii)

                                          в буква и) се добавят следните думи:
                                          „и други общински организации“;

                                          iv)

                                          в буква й) се добавят следните думи:
                                          „и техническият екип, който ги придружава служебно“;

                                          v)

                                          добавят се следните букви:

                                                      „о)

                                                      представители на религиозни общности;

                                                      п)

                                                      упражняващи свободни професии, участващи в международни изложения, конференции, симпозиуми, семинари и други подобни събития, провеждани на територията на държавите членки;

                                                      р)

                                                      участници на възраст до 25 години в семинари, конференции, спортни, културни или образователни събития, организирани от организации с нестопанска цел;

                                                      с)

                                                      представители на организации на гражданското общество, предприемащи пътувания във връзка с образователни курсове, семинари, конференции, включително в рамките на програми за обмен;

                                                      т)

                                                      участници в официални програми на Европейския съюз за трансгранично сътрудничество, като например по Европейския инструмент за съседство и партньорство (ЕИСП).“;

                                          vi)

                                          добавя се следната алинея:
                                          „Първа алинея се прилага и когато целта на пътуването е транзит.“;

                              в)

                              добавя се следният параграф:
                              „5.   Ако дадена държава членка си сътрудничи с външен доставчик на услуги с оглед издаване на виза, външният доставчик на услуги може да налага такса за услугата. Тази такса е пропорционална на разходите, направени от външния доставчик на услуги при изпълнение на неговите задачи, и не надхвърля 30 EUR. Държавите членки запазват възможността всички кандидати да подават заявленията си директно в техните консулства. Ако от кандидатите се изисква да уговорят среща за подаване на заявление, срещата по правило се провежда в рамките на две седмици от датата, на която е поискана.“

                  8)

                  Член 10 се изменя, както следва:

                              а)

                              заглавието се заменя със следното:

                                 „Дипломатически и служебни паспорти“;

                              б)

                              в параграф 2, който се преномерира на 3, думите „в параграф 1“ се заменят с думите „в параграфи 1 и 2“;

                              в)

                              вмъква се нов параграф 2:
                              „2.   Гражданите на Украйна, които притежават валидни биометрични служебни паспорти, могат да влизат, излизат и да преминават транзитно през териториите на държавите членки, без да имат визи.“

                  9)

                  Член 12, параграф 1 се изменя, както следва:

                              а)

                              в първото изречение думите „Европейската общност“ се заменят с думите „Европейския съюз“;

                              б)

                              във второто изречение думата „Общността“ се заменя с думите „Европейският съюз“ и думите „Комисията на Европейските общности“ се заменя с думите „Европейската комисия.“

                  10)

                  Член 13 се изменя, както следва:

                              а)

                              съществуващата алинея се номерира като параграф 1;

                              б)

                              добавя се следният параграф:
                              „2.   Разпоредбите на двустранни или многостранни споразумения или спогодби, сключени между отделните държави членки и Украйна преди влизането в сила на настоящото споразумение, предвиждащи освобождаване на притежателите на небиометрични служебни паспорти от изискването за виза, продължават да се прилагат, без да се засяга правото на съответните държави членки или Украйна да денонсират или спрат прилагането на тези двустранни споразумения или спогодби.“

            Член 2
      Настоящото споразумение се ратифицира или одобрява от страните в съответствие с техните съответни процедури и влиза в сила на първия ден от втория месец след датата, на която последната страна уведоми другата относно приключването на посочените по-горе процедури.

         Съставено в Брюксел на 23 юли две хиляди и дванадесета година в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки, шведски и украински език, като текстовете на всички езици са автентични.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            За Європейське Спiвтовариство

            За Украйна
            Por Ucrania
            Za Ukrajinu
            For Ukraine
            Für die Ukraine
            Ukraina nimel
            Για την Ουκρανία
            For Ukraine
            Pour l'Ukraine
            Per l'Ucraina
            Ukrainas vārdā
            Ukrainos vardu
            Ukrajna részéről
            Għall-Ukrajna
            Voor Oekraïne
            W imieniu Ukrainy
            Pela Ucrânia
            Pentru Ucraina
            Za Ukrajinu
            Za Ukrajino
            Ukrainan puolesta
            På Ukrainas vägnar
            За Украïнy

         (1)  ОВ L 243, 15.9.2009 г., стр. 1.

         ДЕКЛАРАЦИЯ НА ЕВРОПЕЙСКИЯ СЪЮЗ ОТНОСНО ДОКУМЕНТИТЕ, КОИТО СЕ ПОДАВАТ ПРИ КАНДИДАТСТВАНЕ ЗА ВИЗА ЗА КРАТКОСРОЧНО ПРЕБИВАВАНЕ
         Европейският съюз ще изготви хармонизиран списък на придружаващите документи в съответствие с член 48, параграф 1, буква а) от Визовия кодекс, за да гарантира, че от украинските кандидати за виза се изисква да представят по принцип едни и същи придружаващи документи.

         ДЕКЛАРАЦИЯ НА ЕВРОПЕЙСКИЯ СЪЮЗ ОТНОСНО ОБЛЕКЧЕНИЯТА ЗА ЧЛЕНОВЕ НА СЕМЕЙСТВАТА
         Европейският съюз отбелязва предложението на Украйна да се даде по-широко определение на понятието „членове на семейството“, които се ползват от визови улеснения, както и значението, което Украйна придава на опростяването на движението на тази категория лица.
         С цел да улесни мобилността на по-голям брой лица, които имат семейни връзки (особено сестри и братя и техните деца) с граждани на Украйна, законно пребиваващи на територията на държавите членки, или с граждани на Европейския съюз, които пребивават на територията на държава членка, на която са граждани, Европейският съюз приканва консулските служби на държавите членки да се възползват в пълна степен от съществуващите възможности по Визовия кодекс за улесняване на издаването на визи на тази категория лица, включително по-специално, опростяването на документите доказателства, изисквани от кандидатите, освобождаването от такси за обработка, и когато е целесъобразно, издаването на визите за многократно влизане.

         ДЕКЛАРАЦИЯ НА ЕВРОПЕЙСКИЯ СЪЮЗ ОТНОСНО ЧЛЕН 10, ПАРАГРАФ 2 ОТ СПОРАЗУМЕНИЕТО
         Европейският съюз може да поиска частично спиране на прилагането на споразумението, и по-специално на член 10, параграф 2 от него, в съответствие с процедурата, предвидена в член 14, параграф 5 от споразумението, ако прилагането на член 10, параграф 2 е свързано със злоупотреба от Украйна или води до заплаха за обществената сигурност. При спиране на прилагането на член 10, параграф 2 Европейският съюз започва консултации в рамките на създадения със споразумението комитет с цел да се намери решение на проблемите, довели до спирането.

         СЪВМЕСТНА ДЕКЛАРАЦИЯ ОТНОСНО ШВЕЙЦАРИЯ И ЛИХТЕНЩАЙН
         Страните вземат предвид тясното сътрудничество между Съюза и Швейцария и Лихтенщайн, по-специално съгласно Споразумението от 26 октомври 2004 г. относно асоциирането на тези страни към изпълнението, прилагането и развитието на достиженията на правото от Шенген.
         При такива обстоятелства е желателно властите на Швейцария и Лихтенщайн и Украйна да сключат без забавяне двустранни споразумения за улесняване на издаването на визи за краткосрочно пребиваване при условия, сходни с тези на измененото споразумение.


title: 2011/616/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на бюджета на Съвместното предприятие SESAR за финансовата 2009 година#Резолюция на Европейския парламент от 10 май 2011 година съдържащa забележките, които са неразделна част от решението относно освобождаването от отговорност във връзка с изпълнението на бюджета на Съвместното предприятие SESAR за финансовата 2009 година

text:
               27.9.2011

               BG

               Официален вестник на Европейския съюз

               L 250/255

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на бюджета на Съвместното предприятие SESAR за финансовата 2009 година
   (2011/616/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Съвместното предприятие SESAR за финансовата 2009 година,

               —

               като взе предвид доклада на Сметната палата относно годишните отчети на Съвместното предприятие SESAR за финансовата година, приключила на 31 декември 2009 г., придружен от отговорите на Съвместното предприятие (1),

               —

               като взе предвид препоръката на Съвета от 15 февруари 2011 г. (05894/2011 — C7-0051/2011),

               —

               като взе предвид член 276 от Договора за ЕО и член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 1361/2008 на Съвета от 16 декември 2008 г. за изменение на Регламент (ЕО) № 219/2007 за създаване на Съвместно предприятие за разработване на ново поколение Европейска система за управление на въздушното движение (SESAR) (3), и по-специално член 4б от него,

               —

               като взе предвид Регламент (ЕО, Евратом) № 2343/2002 (4) на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности, и по-специално член 94 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол и становището на комисията по транспорт и туризъм (A7-0124/2011),

               1.

               Освобождава от отговорност изпълнителния директор на Съвместното предприятие SESAR във връзка с изпълнението на бюджета на Съвместното предприятие за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Съвместното предприятие SESAR, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 342, 16.12.2010 г., стр. 30.

      (2)  ОВ L 248, 16.9.2002 г., стр. 1.

      (3)  ОВ L 352, 31.12.2008 г., стр. 12.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържащa забележките, които са неразделна част от решението относно освобождаването от отговорност във връзка с изпълнението на бюджета на Съвместното предприятие SESAR за финансовата 2009 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Съвместното предприятие SESAR за финансовата 2009 година,

                  —

                  като взе предвид доклада на Сметната палата относно годишните отчети на Съвместното предприятие SESAR за финансовата година, приключила на 31 декември 2009 г., придружен от отговорите на Съвместното предприятие (1),

                  —

                  като взе предвид препоръката на Съвета от 15 февруари 2011 г. (05894/2011 — C7-0051/2011),

                  —

                  като взе предвид член 276 от Договора за ЕО и член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕО) № 1361/2008 на Съвета от 16 декември 2008 г. за изменение на Регламент (ЕО) № 219/2007 за създаване на Съвместно предприятие за разработване на ново поколение Европейска система за управление на въздушното движение (SESAR) (3), и по-специално член 4б от него,

                  —

                  като взе предвид Финансовият правилник на Съвместното предприятие SESAR, приет от административния съвет на SESAR на 28 юли 2009 г. (наричан по-долу „финансов правилник на SESAR“),

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид член 77 от своя правилник и приложение VI към него,

                  —

                  като взе предвид доклада на комисията по бюджетен контрол и становището на комисията по транспорт и туризъм (A7-0124/2011),

                  А.

                  като има предвид, че Сметната палата заяви, че е получила достатъчна увереност, че годишните отчети за финансовата 2009 година са надеждни и точни и че свързаните с тях операции са законосъобразни и редовни,

                  Б.

                  като има предвид, че Съвместното предприятие SESAR е създадено през февруари 2007 г. с цел управление на Програмата за изследване на управлението на въздушния трафик „Единно европейско небе“ (SESAR),

                  В.

                  като има предвид, че Съвместното предприятие е в началната си фаза на съществуване и че до края на 2009 г. все още не беше въвело изцяло своите системи за вътрешен контрол и финансова отчетност,

                  Г.

                  като има предвид, че Съвместното предприятие е собственик на всички материални и нематериални активи, които са създадени от него или са му били прехвърлени за фазата на развитие на проекта SESAR съгласно специалните споразумения, сключени с неговите членове,

                  Д.

                  като има предвид, че през април 2010 г. Сметната палата представи Становище № 2/2010 относно финансовия регламент на Съвместното предприятие SESAR,

                  1.

                  Приветства факта, че Сметната палата счита отчетите на Съвместното предприятие за 2009 г. за надеждни, а свързаните с тях операции за законосъобразни и редовни във всички съществени аспекти.

                  2.

                  Отбелязва, че Съвместното предприятие е получило 55 000 000 EUR под формата на бюджетни кредити за поети задължения и 27 689 788 EUR под формата на бюджетни кредити за плащания от бюджета на Съюза за 2009 г.

         Изпълнение на бюджета

                  3.

                  Отбелязва, че окончателният бюджет на Съвместното предприятие за 2009 г. включваше 325 000 000 EUR бюджетни кредити за поети задължения и 157 000 000 EUR бюджетни кредити за плащания; признава също, че степента на усвояване на бюджетните кредити за поети задължения и плащания беше съответно 97,1 % и 43,2 %.

                  4.

                  Признава, че Съвместното предприятие все още е в началната си фаза на съществуване предвид факта, че Регламент (ЕО) № 1361/2008 за изменение на учредителния акт на Съвместното предприятие SESAR (ЕО) № 219/2007 беше приет едва на 16 декември 2008 г.

                  5.

                  Отбелязва, че депозитите в банкови сметки към края на годината на обща стойност от 86 800 000 EUR представляват нарушение на бюджетния принцип на балансираност.

                  6.

                  Счита, че е важно да се определят условията, съгласно които, ако салдото по отчета за резултата от изпълнението на бюджета е положително, то се вписва в бюджета на Съвместното предприятие за следващата финансова година, за да се уточни прилагането на тази дерогация от общия бюджетен принцип на балансираност.

                  7.

                  Изразява загриженост, че до декември 2009 г. все още не беше въведена интегрирана система за управление, която да позволява разпределяне на разходите към конкретни работни пакети и определяне на източниците на финансиране на оперативните разходи.

                  8.

                  Изисква към бюджета за всяка година да се прилага специален доклад за пренесените от предходни години неусвоени бюджетни кредити, който да обяснява защо тези средства не са били усвоени и как и кога ще бъдат използвани.

         Вноска на членовете

                  9.

                  Призовава Съвместното предприятие да хармонизира представянето на вноските на членовете в отчетите в съответствие с указанията на Комисията.

                  10.

                  Призовава Съвместното предприятие да доразвие в своите правила за прилагането членове 97 и 98 от финансовия регламент на SESAR, като включи разпоредби за членството и съфинансирането, и по-специално относно:

                              —

                              разпоредбите за приемане на нови членове,

                              —

                              апортните вноски на членовете,

                              —

                              реда и условията, при които Съвместното предприятие може да извършва одит на вноските на членовете,

                              —

                              условията, при които административният съвет може да одобри съфинансиране над максималния стандартен праг от 50 %.

         Системи за вътрешен контрол

                  11.

                  Настоятелно призовава Съвместното предприятие да завърши своята система за вътрешен контрол и финансова информация.

                  12.

                  Приветства констатацията на Сметната палата, че през 2009 г. са предприети важни мерки за създаването на системи за контрол, но изразява загриженост, че до края на годината все още не е въведен интегриран инструмент за управление на финансовата, бюджетната и оперативната информация; отбелязва отговора на Съвместното предприятие, че финансовите системи бяха въведени до май 2010 г.

                  13.

                  Призовава Съвместното предприятие да включи в своя финансов правилник конкретно позоваване на правомощията на службата за вътрешен одит (IAS) като негов вътрешен одитор, въз основа на разпоредбите на рамковия Финансов регламент за органите на Общността.

                  14.

                  Счита по-специално, че ролята на IAS като вътрешен одитор следва да бъде да консултира Съвместното предприятие за това как да се справя с рисковете, като представя независими становища относно качеството на системите за управление и контрол и като отправя препоръки за подобряване на условията за изпълнение на дейностите и насърчаване на доброто финансово управление; счита също така, че е от съществено значение Съвместното предприятие да представя пред органа по освобождаване от отговорност доклад, изготвен от неговия директор, обобщаващ броя и вида на вътрешните одити, извършени от вътрешния одитор, направените препоръки и действията, предприети във връзка с тези препоръки.

                  15.

                  Счита, че с оглед на размера на неговия бюджет и сложността на задачите му Съвместното предприятие следва да създаде одитен комитет, който да се отчита директно пред административния съвет.

         Финансов регламент

                  16.

                  Признава, че след влизането в сила на Регламент (ЕО) № 1361/2008 за изменение на Регламент (ЕО) № 219/2007 административният съвет прие нов Финансов правилник на SESAR на 28 юли 2009 г.; счита, че този рравилник до голяма степен се основава на принципите на рамковия Финансов регламент, въпреки че е на мнение, че може да се направят някои по-нататъшни подобрения във връзка със:

                              —

                              изключенията от бюджетните принципи,

                              —

                              ролята на IAS,

                              —

                              създаването на одитен комитет,

                              —

                              разпоредбите относно членството в SESAR.

         (1)  ОВ C 342, 16.12.2010 г., стр. 30.

         (2)  ОВ L 248, 16.9.2002 г., стр. 1.

         (3)  ОВ L 352, 31.12.2008 г., стр. 12.

         (4)  ОВ L 357, 31.12.2002 г., стр. 72.


title: 2011/584/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на бюджета на Европейската агенция по лекарствата за финансовата 2009 година#Резолюция на Европейския парламент от 10 май 2011 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция по лекарствата за финансовата 2009 година

text:
               27.9.2011

               BG

               Официален вестник на Европейския съюз

               L 250/173

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на бюджета на Европейската агенция по лекарствата за финансовата 2009 година
   (2011/584/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция по лекарствата за финансовата 2009 година,

               —

               като взе предвид доклада на Сметната палата относно окончателните годишни отчети на Европейската агенция по лекарствата за финансовата 2009 година, придружен от отговорите на Агенцията (1),

               —

               като взе предвид препоръката на Съвета от 15 февруари 2011 г. (05892/2011 — C7-0052/2011),

               —

               като взе предвид член 276 от Договора за ЕО и член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 726/2004 на Европейския парламент и на Съвета (3) за създаване на Европейска агенция по лекарствата, и по-специално член 68 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A7-0153/2011),

               1.

               Отлага своето решение за освобождаване от отговорност на изпълнителния директор на Европейската агенция по лекарствата във връзка с изпълнението на бюджета на Агенцията за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция по лекарствата, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 28.

      (2)  ОВ L 248, 16.9.2002 г., стр. 1.

      (3)  ОВ L 136, 30.4.2004 г., стр. 1.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция по лекарствата за финансовата 2009 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската агенция по лекарствата за финансовата 2009 година,

                  —

                  като взе предвид доклада на Сметната палата относно окончателните годишни отчети на Европейската агенция по лекарствата за финансовата 2009 година, придружен от отговорите на Агенцията (1),

                  —

                  като взе предвид препоръката на Съвета от 15 февруари 2011 г. (05892/2011 — C7-0052/2011),

                  —

                  като взе предвид член 276 от Договора за ЕО и член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕО) № 726/2004 на Европейския парламент и на Съвета (3) за създаване на Европейска агенция по лекарствата, и по-специално член 68 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид годишния доклад на службата за вътрешен одит за вътрешния одит на Европейската агенция по лекарствата за 2009 г.,

                  —

                  като взе предвид член 77 от своя правилник и приложение VI към него,

                  —

                  като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A7-0153/2011),

                  А.

                  като има предвид, че в своя доклад за годишните отчети на Европейската агенция по лекарствата за финансовата 2009 година Сметната палата изрази резерви в декларацията си за достоверност по отношение на законосъобразността и редовността на свързаните с тях операции;

                  Б.

                  като има предвид, че на 5 май 2010 г. Парламентът освободи изпълнителния директор на Европейската агенция по лекарствата от отговорност във връзка с изпълнението на бюджета на Агенцията за финансовата 2008 година (5) и в резолюцията, придружаваща решението за освобождаване от отговорност, наред с другото:

                              —

                              изрази загриженост във връзка с констатацията на Сметната палата, че 36 000 000 EUR от бюджетните кредити (19,7 % от бюджета) са пренесени, а 9 700 000 EUR (или 5,3 % от бюджета) са освободени,

                              —

                              изиска от Агенцията да подобри качеството на своите процедури за възлагане на обществени поръчки, за да преодолее слабостите, установени от Сметната палата (като например във връзка с прилагането на методи за оценка по отношение на ценовите критерии и необходимостта от обосноваване на избраните процедури);

                  В.

                  като има предвид, че бюджетът на Агенцията за 2009 г. възлизаше на 194 000 000 EUR, което представлява увеличение от 6,28 % в сравнение с финансовата 2008 година;

                  Г.

                  като има предвид, че бюджетът на Агенцията се финансира едновременно от бюджета на Съюза, който представлява 18,52 % от общите приходи за 2009 г., и в по-голяма степен от таксите, които плащат предприятията от фармацевтичната промишленост, и че съответно общият принос на Съюза намаля с 9,2 % между 2008 и 2009 г.,

         Общи забележки

                  1.

                  Изразява сериозна загриженост относно отговорите на Агенцията по важни въпроси, повдигнати от Сметната палата и службата за вътрешен одит (СВО), като:

                              i)

                              управлението на процедурите за възлагане на обществени поръчки;

                              ii)

                              неспазването на процедурите за изпълнение по отношение на идентифицирането и управлението на конфликти на интереси на нейните служители и експерти;

                              iii)

                              критериите, използвани за набирането на персонал.

                  2.

                  Счита по-специално, че горепосочените аспекти биха могли да доведат до възможността за:

                              i)

                              често възникващи грешки в управлението на процедурите за възлагане на обществени поръчки, подобни на установените през 2009 г., които съответстват на значителна част от общия бюджет на Агенцията, което би могло да подкопае законосъобразността и редовността на операциите, свързани с отчетите на Агенцията;

                              ii)

                              потенциални рискове за независимостта на експертите/служителите, участващи в оценката на лекарствените продукти;

                              iii)

                              потенциални слабости в набирането на служители/експерти, което не само би могло да доведе до дисквалифицирането на компетентни кандидати и/или назначаването на по-нискоквалифицирани кандидати, но и да има отрицателни последици за качеството на работата на Агенцията, свързана с научна оценка.

         Бюджетно и финансово управление

         Процедури за възлагане на обществени поръчки

                  3.

                  Изразява загриженост относно констатираните от Сметната палата грешки в процедурите за възлагане на обществени поръчки, които съответстват на значителна част от общия бюджет на Агенцията за финансовата 2009 година; подчертава, че през 2008 г. Сметната палата вече установи слабости в тази област, и по-конкретно в прилагането на методи за оценка по отношение на ценовите критерии и в обосноваването на избраните процедури.

                  4.

                  Признава по-специално, че при известен брой обществени поръчки за възлагането на големи рамкови договори в областта на информационните технологии с прогнозна стойност в размер на 30 000 000 EUR Агенцията е допуснала няколко грешки през 2009 г. в момента на започване на процедурата, като например:

                              i)

                              грешки при изчислението на оценката на критериите за възлагане на поръчката;

                              ii)

                              неправилно документиране на оценката от страна на член на комисията за оценка;

                              iii)

                              липса на доказателства, че методът за оценка на критериите за подбор е бил използван систематично и следователно е възможно те да са били тълкувани по различни начини;

                              iv)

                              липса на проверки, за да се намали рискът от грешки при стартирането на процедура на договаряне, което на свой ред не е позволило гарантиране на икономически най-изгодното използване на средствата поради наличието на грешки при прилагането на критериите за възлагане на поръчки.

                  5.

                  Признава също, че при две други процедури на договаряне на стойност 5 300 000 EUR и 4 000 000 EUR с един-единствен доставчик отново са допуснати няколко грешки в момента на започване на процедурата, като например:

                              i)

                              не е имало официална покана за подаване на оферти;

                              ii)

                              не са били предварително изготвени подробни технически спецификации;

                              iii)

                              техническите спецификации не са определили ясно всички продукти за закупуване преди започване на договарянето;

                              iv)

                              не е назначена комисия за оценка;

                              v)

                              не е изготвен доклад за оценка.

                  6.

                  Следователно отбелязва, че Агенцията не е изпълнила различните изисквания на съответните разпоредби относно възлагането на обществени поръчки.

                  7.

                  Не е готов да приеме, че Агенцията не е могла да изгради система за контрол, за да предотвратява и установява своевременно често възникващи грешки, които възпрепятстват законосъобразността и редовността на операциите, свързани с нейните отчети; съответно настоятелно призовава Агенцията да подобри качеството на своите процедури за възлагане на обществени поръчки, за да преодолее слабостите, установени от Сметната палата.

                  8.

                  Призовава Агенцията да изготви многогодишен план за обществени поръчки, който да осигури по-строги технически и процедурни проверки, и да докладва на органа по освобождаване от отговорност по този въпрос до 30 юни 2011 г.

                  9.

                  Призовава Агенцията да се увери, че резултатите от процедурите за възлагане на обществени поръчки са проверени, преди да се възложат договори; предвид констатациите на Сметната палата, очаква винаги да се изготвят подробни технически спецификации.

         Пренос на бюджетни кредити

                  10.

                  Изразява загриженост, че Сметната палата констатира пренос на 19 500 000 EUR (38 % от бюджетните кредити за поети задължения на Агенцията) и че приблизително 14 800 000 EUR от пренесените бюджетни кредити са съответствали на дейности, които все още не са извършени (или в някои случаи стоките не са получени) в края на годината; подчертава, че тази ситуация показва забавяния в изпълнението на дейностите, финансирани по дял II (Сгради, оборудване и различни оперативни разходи) от бюджета на Агенцията, и че Агенцията не спазва принципа на ежегодност на бюджета; извърши оценка на отговора на Агенцията относно забележките и приветства полаганите от нея усилия за намаляване на преносите; насърчава Агенцията да продължи този процес с цел пълно прилагане на принципа на ежегодност.

                  11.

                  Посочва, че Сметната палата вече докладва за висок процент преноси в предходните финансови години, и изразява загриженост, че тази ситуация е в противоречие с принципа на ежегодност на бюджета; отбелязва по-специално, че 36 000 000 EUR от бюджетните кредити за 2008 г. (19,7 % от бюджета за 2008 г.) са пренесени, а 9 700 000 EUR (или 5,3 % от бюджета за 2008 г.) са освободени.

         Приходи от такси

                  12.

                  Призовава Агенцията да гарантира по-добро съгласуване между нейния финансов и научен отдел, за да се отстрани неприемливото голямо закъснение при нарежданията за събиране на вземания; всъщност отбелязва, че Сметната палата съобщи за това, че две от десетте проверени нареждания за събиране на вземания (за 226 200 EUR и за 110 200 EUR) са били издадени с твърде голямо закъснение (съответно с 21 и с 5 месеца), в разрез с вътрешните правила на Агенцията.

                  13.

                  Подчертава, че бюджетът на Агенцията се финансира от бюджета на Съюза и от таксите, които плащат предприятията от фармацевтичната промишленост, подали заявления за получаване или запазване на разрешение за търговия в Съюза; отбелязва обаче, че вноската от бюджета на ЕС представлява едва 18,7 % от общия бюджет и че тя е намаляла през годините, като например през 2005 г. представляваше 22,7 %; подчертава, че общият бюджет на разположение на Агенцията беше в размер на 194 389 000 EUR.

         Договори за обмен на валута

                  14.

                  Очаква от Агенцията да управлява предпазливо своята отдавнашна политика за сключване на форуърдни договори за обмен на валута с цел хеджиране на част от административния бюджет срещу отрицателни курсови разлики по отношение на лирата стерлинг; очаква от Агенцията да управлява предпазливо подобни операции, за да се избегнат загуби от разлики в обменния курс, като тези през 2009 г. на стойност 900 000 EUR; посочва, че това е често отправяна забележка от Сметната палата; отправя искане към Агенцията да уведоми незабавно компетентната комисия на Парламента за своята преразгледана политика по отношение на касовите средства; ще следи преразгледаната политика по отношение на касовите средства.

                  15.

                  Отбелязва отговора на Агенцията, че политиката по отношение на касовите средства е преразгледана, приета и официално одобрена от нейния Одитен консултативен комитет; призовава Агенцията да предостави на Парламента преглед на прилагането на преразгледаната политика по отношение на касовите средства до 30 юни 2011 г.

         Изпълнение

                  16.

                  Счита, че оценката на целесъобразността и ефективността на съществуващите системи за подпомагане на предоставянето на научни консултации за лекарствата за хуманна употреба в Агенцията е важен инструмент за измерване на резултатите от дейността на Агенцията; отчита, че службата за вътрешен одит е извършила одити и е установила критични слабости в това отношение.

         Управление на конфликти на интереси

                  17.

                  Счита за неприемливо, че Агенцията не прилага съответните правила ефективно, в резултат на което няма никаква гаранция, че оценката на лекарствата за хуманна употреба се извършва от независими експерти; посочва, че през 2009 г. все още не са изпълнени дванадесет „много важни“ и една „критична“ препоръка от няколко предишни годишни доклада за одит на Агенцията от службата за вътрешен одит, повечето от които касаят независимостта на експертите, като най-старата препоръка е от 2005 г.

                  18.

                  Отбелязва назначението на бившия изпълнителен директор на Агенцията в консултантско дружество, което предоставя консултации, наред с другото, на фармацевтични дружества относно разработването на нови лекарства и намаляването на периода за въвеждането им на пазара; подчертава, че тази стъпка хвърля известни съмнения върху действителната независимост на Агенцията; отбелязва, че член 16 от Правилника за длъжностните лица на Европейския съюз (6) предоставя на управителния съвет широки дискреционни правомощия да разреши или да забрани този вид назначения; отбелязва, че след като даде съгласието си за бъдещото назначение на бившия изпълнителен директор на Агенцията, управителният съвет в крайна сметка реши да въведе ограничения по отношение на неговите нови и бъдещи професионални дейности; въпреки това отправя искане към Агенцията до 30 юни 2011 г. да предостави на органа по освобождаване от отговорност доклад, съдържащ всички сходни случаи, възникнали след създаването на Агенцията, и обясняващ подробно решението на управителния съвет за всеки от тях.

                  19.

                  Счита за неприемливо, че Агенцията не спазва действително своя етичен кодекс, като определя принципите и насоките за независимост и поверителност, приложими по отношение на членовете на управителния съвет и комитетите, експертите и служителите на Агенцията; очаква от Агенцията да прецени задълбочено, преди да разпредели ръководителите на екипи по проекти за продукти, дали декларираните от служителите интереси биха могли да повлияят на тяхната безпристрастност и независимост; освен това настоятелно призовава Агенцията да документира и оценява контрола, който осъществява, и да архивира съответните решения за разпределяне, които трябва да бъдат публикувани на нейния уебсайт.

                  20.

                  Подчертава, че доброто име на Агенцията би могло да бъде засегнато в случаите, когато оценките могат да бъдат оспорени поради евентуални конфликти на интереси.

                  21.

                  Настоятелно призовава Агенцията да информира органа по освобождаване от отговорност за предприетите мерки за гарантиране на независимостта на експертите от създаването ѝ досега.

                  22.

                  Изразява учудване защо от 2006 г. насам в докладите на Сметната палата относно годишните отчети на Агенцията не се споменават никакви слабости по отношение на оценката на независимостта на експертите.

                  23.

                  Изисква да бъде информиран дали и как е проучена независимостта на експертите и служителите, занимаващи се с всяко от лекарствата от групата бенфлуорекс, и как е извършена проверка на техните декларирани интереси.

         Процедури за подпомагане на предоставянето на научна оценка за лекарствата за хуманна употреба

                  24.

                  Счита за неприемливо, че Агенцията позволява информацията в нейните досиета за лекарства за хуманна употреба да бъде непълна; в тази връзка настоятелно призовава Агенцията да гарантира, че ключовата информация е лесно откриваема и че се прилагат всички съответни насоки за системата за архивиране.

                  25.

                  Освен това отправя искане към Агенцията да завърши и да актуализира редовно базата данни с европейски експерти, както се изисква съгласно Регламент (ЕО) № 726/2004, и да информира органа по освобождаване от отговорност в тази връзка; също така призовава настоятелно Агенцията да предостави базите данни SIAMED и Product Overview с цел ефективно извличане на информация.

         Роля на Агенцията и компетентните национални органи

                  26.

                  Настоятелно призовава Агенцията да информира органа по освобождаване от отговорност за условията на споразумението си с държавите-членки относно ролята и прехвърлянето на задачи на националните компетентни органи, когато са засегнати въпроси като независимостта на комитетите, експертите и процеса на оценяване, от неговото създаване, и за степента на изпълнението му, както и подробен отчет за неговото развитие през годините; счита, че Агенцията отговаря за прилагането на вече съществуващите процедури за откриване и управление на конфликтите на интереси на своите експерти, докато това споразумение с държавите-членки бъде приложено изцяло.

         Научни консултации

                  27.

                  Приветства усилията на Агенцията да предоставя в по-голяма степен научни консултации на ранните етапи от разработването на нови лекарствени средства, както и въвеждането на мерки за ускоряване на оценката на лекарствени средства, които са от ключово значение за общественото здраве, и за ускоряване на разработването и прилагането на телематични програми.

         Управление на човешките ресурси

                  28.

                  Призовава Агенцията да гарантира, че на срочно наетите служители не се възлагат задачи, свързани с чувствителни данни; отчита на практика, че Агенцията наема срочно наети служители (32 през 2009 г.), при условие че кандидатите са издържали тестовете за договорно наети лица, и някои от срочно наетите служители изпълняват задачи, свързани с чувствителни данни или с достъп до чувствителна информация; подчертава рисковете от потенциални нарушения на сигурността, свързани с достъпа на срочно наетите служители до чувствителна информация или незапознатостта на тези служители с процедурата, която трябва да се следва.

                  29.

                  Призовава Агенцията да подобри процедурата за набиране на персонал и да гарантира, че нейната документация се управлява правилно; признава на практика, че службата за вътрешен одит е открила слабости в това отношение; подчертава също, че недостатъчната документация при процедурите за набиране на персонал намалява възможността на Агенцията да отговори на твърденията за неравно третиране на кандидатите и/или за вземане на произволни решения относно назначаването на персонал; освен това счита, че доколкото конкуренцията е ограничена, назначенията в резултат на подбора може да не са в резултат на най-добрия възможен избор, както и че е възможно човешките и финансовите ресурси да се използват неефективно.

         Вътрешен одит

                  30.

                  Счита за неприемливо, че декларацията за достоверност на изпълнителния директор от 13 май 2010 г. не изразява никакви резерви и следователно не е в съответствие с ангажимента, поет в Кодекса за поведение, приет от Агенцията в контекста на декларациите за достоверност на службата за вътрешен одит и Сметната палата.

                  31.

                  Посочва, че изпълнителният директор е длъжен да включи в своя доклад обобщение на съдържанието на докладите на службата за вътрешен одит до органа по освобождаване от отговорност, по-конкретно:

                              i)

                              броя и вида на вътрешните одити, изпълнени от службата за вътрешен одит;

                              ii)

                              всички препоръки (включително тези, които биха могли евентуално да бъдат отхвърлени от Агенцията); и

                              iii)

                              всички мерки, предприети вследствие на препоръките;

                        задава си въпроса дали тези изисквания са били изпълнени през предходните финансови години и отправя искане към Агенцията да предаде до 30 юни 2011 г. на органа по освобождаване от отговорност докладите на службата за вътрешен одит от 2007 г. досега.

                  32.

                  Отбелязва инициативата на Агенцията да предостави на органа по освобождаване от отговорност годишния доклад за вътрешния одит на Агенцията, изготвен от службата за вътрешен одит; счита, че това следва да бъде обичайната практика на прозрачност, и очаква всички други агенции да последват тази практика.

                  33.

                  Отчита, че от 32-те препоръки на службата за вътрешен одит една е „критична“ и касае процедурите за изпълнение с участието на експерти, а дванадесет са „много важни“ и касаят най-вече управлението на човешките ресурси, управлението на конфликти на интереси на персонала и други процедури, които подпомагат предоставянето на научна оценка за лекарствата за хуманна употреба в Агенцията; следователно призовава Агенцията да информира незабавно органа по освобождаване от отговорност за точното съдържание на тези препоръки; настоятелно призовава Агенцията да изпълни без отлагане препоръките на службата за вътрешен одит и до 30 юни 2011 г. да предостави на органа по освобождаване от отговорност пълен преглед на предприетите и приложени мерки с цел подобаващо изпълнение на препоръките; освен това отправя искане към Сметната палата да извършва мониторинг и да информира органа по освобождаване от отговорност за ефективността на предприетите мерки.

         Действия, които Агенцията трябва да предприеме до 30 юни 2011 г.

                  34.

                  Настоятелно призовава изпълнителния директор на Агенцията да извърши, в сътрудничество със службата за вътрешен одит, цялостна проверка на ефективното използване на процедурите за откриване и управление на конфликти на интереси на нейните служители и експерти и да информира органа по освобождаване от отговорност за резултатите до 30 юни 2011 г.

                  35.

                  Очаква от управителния съвет да приеме в кратък срок план за действие с цел да се отстранят слабостите в процедурите за възлагане на обществени поръчки; по-конкретно отправя искане към изпълнителния директор на Агенцията, в сътрудничество със службата за вътрешен одит и отговарящата генерална дирекция (ГД), да разработи този план за действие, който трябва да включва конкретни мерки и график за изпълнение; очаква от Агенцията да уведоми до 30 юни 2011 г. органа по освобождаване от отговорност за тези конкретни мерки.

                  36.

                  Следователно призовава Агенцията да информира до 30 юни 2011 г. органа по освобождаване от отговорност за предприетите мерки и направените подобрения по отношение на всички тези проблемни области.

                  37.

                  По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 10 май 2011 г. (7) относно резултатите от дейността, финансовото управление и контрола на агенциите.

         (1)  ОВ C 338, 14.12.2010 г., стр. 28.

         (2)  ОВ L 248, 16.9.2002 г., стр. 1.

         (3)  ОВ L 136, 30.4.2004 г., стр. 1.

         (4)  ОВ L 357, 31.12.2002 г., стр. 72.

         (5)  ОВ L 252, 25.9.2010 г., стр. 164.

         (6)  ОВ L 56, 4.3.1968 г., стр. 1.

         (7)  Приети текстове, P7_TA(2011)0163 (вж. страница 269 от настоящия брой на Официален вестник).


title: 2012/602/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Европейската агенция за ГНСС за финансовата 2010 година#Резолюция на Европейския парламент от 10 май 2012 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за ГНСС за финансовата 2010 година

text:
               17.10.2012

               BG

               Официален вестник на Европейския съюз

               L 286/298

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Европейската агенция за ГНСС за финансовата 2010 година
   (2012/602/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за ГНСС за финансовата 2010 година,

               —

               като взе предвид доклада на Сметната палата относно годишните отчети на Европейската агенция за ГНСС за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС) № 912/2010 на Европейския парламент и на Съвета от 22 септември 2010 година за създаване на Европейската агенция за ГНСС (3), и по-специално член 14 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол (A7-0127/2012),

               1.

               Освобождава от отговорност изпълнителния директор на Европейската агенция за ГНСС във връзка с изпълнението на бюджета на Агенцията за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за ГНСС, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 112.

      (2)  ОВ L 248, 16.9.2002 г., стр. 1.

      (3)  ОВ L 276, 20.10.2010 г., стр. 11.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2012 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за ГНСС за финансовата 2010 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската агенция за ГНСС за финансовата 2010 година,

                  —

                  като взе предвид доклада на Сметната палата относно годишните отчети на Европейската агенция за ГНСС за финансовата 2010 година, придружен от отговорите на Агенцията (1),

                  —

                  като взе предвид препоръката на Съвета от 21 февруари 2012 г. (06083/2012 – C7-0051/2012),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕС) № 912/2010 на Европейския парламент и на Съвета от 22 септември 2010 година за създаване на Европейската агенция за ГНСС (3), и по-специално член 14 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол (A7-0127/2012),

                  A.

                  като има предвид, че Европейската агенция за ГНСС („Агенцията“) получи финансова автономност през 2006 г.;

                  Б.

                  като има предвид, че Сметната палата заяви, че не е могла да формира становище по отношение на отчетите на Агенцията за финансовата 2007 година, и посочва, че цялата структура на проекта „Галилео“ е била преработена през 2007 г. и че отчетите на Агенцията са изготвени в несигурна правна среда;

                  В.

                  като има предвид, че Сметната палата нюансира своята декларация за достоверност относно надеждността и точността на годишните отчети на Агенцията за финансовата 2008 година и законосъобразността и редовността на свързаните с тях операции;

                  Г.

                  като има предвид декларацията на Сметната палата, че е получила достатъчна увереност, че годишните отчети на Агенцията за финансовата 2009 година са надеждни и точни и че свързаните с тях операции са законосъобразни и редовни;

                  Д.

                  като има предвид, че в своя доклад относно годишните отчети на Агенцията за финансовата 2010 година Сметната палата изрази становище с резерви по отношение на надеждността и точността на годишните отчети на Агенцията за 2010 г.;

                  Е.

                  като има предвид, че на 10 май 2011 г. Парламентът освободи изпълнителния директор на Агенцията от отговорност във връзка с изпълнението на бюджета на Агенцията за финансовата 2009 година (5) и в резолюцията, придружаваща решението за освобождаване от отговорност, Парламентът, наред с другото:

                              —

                              настоятелно призова Агенцията да коригира недостатъците в окончателния бюджет, публикуван от Агенцията на 31 март 2010 г., тъй като той не отразява окончателния бюджет за 2009 г., одобрен от Административния съвет, и не включва приходите,

                              —

                              настоятелно призова Агенцията да коригира недостатъците в процедурите по подбор на персонал, които нарушават принципа на еднаквото третиране при прилагането на критериите за допустимост в процедурите по набиране на персонал, достъпни както за вътрешни, така и за външни кандидати,

                              —

                              призова Агенцията да коригира критериите за изключване за Седмата рамкова програма за изследователска дейност (7РП), които не са публикувани и проверени,

                              —

                              отбеляза, че органът по освобождаване от отговорност не е проверявал систематично, че критериите за малките и средните предприятия за потенциалните бенефициенти в една от областите, които не са били изпълнени, са заверени;

                  Ж.

                  като има предвид, че през 2011 г. Агенцията е предприела стъпките, поискани от Парламента с цел осигуряване на прозрачност, равно третиране и ефективност на нейните процедури за подбор на персонал,

                  З.

                  като има предвид, че бюджетът на Агенцията за финансовата 2010 година е възлизал на 15 900 000 EUR, в сравнение с 44 400 000 EUR през 2009 г., което представлява намаление с 64,19 %; като има предвид, че Агенцията е докладвала за вноска на Съюза в бюджета ѝ за 2010 г. в размер на 8 690 000 EUR,

         Надеждност на отчетите

                  1.

                  Отбелязва, че в съответствие със счетоводната практика на програмата „Галилео“, през 2010 г. компоненти на стойност 4 400 000 EUR, а именно сателитни магнитни хидротрансформатори (Satellite magnetotorquers), сателитни импулсни двигатели, сателитни резервоари за гориво (валидиране в орбита) и наземни рубидиеви атомни часовници (пълна оперативна способност — наземна инфраструктура на мисията), са вписани от Агенцията като разходи за изследователка дейност.

                  2.

                  Отбелязва, че тези активи са били вписани като разходи за изследвания, вместо да бъдат класифицирани като активи за прехвърляне от Агенцията на Комисията; посочва, че тази счетоводна практика е в съответствие с изискванията на Съюза за счетоводно третиране на компоненти на програмата „Галилео“.

                  3.

                  Отбелязва, че в доклада, изпратен на Парламента на 28 февруари 2012 г., Агенцията обяснява причините за третирането на тези компоненти в счетоводството ѝ по начина, описан по-горе.

                  4.

                  Отбелязва отговора, който Агенцията дава на Сметната палата в тази връзка, и отчита, че Агенцията е обосновала решението си да не вписва това оборудване като активи в отчетите си поради следните причини:

                              —

                              целта на фазата IOV/FOC е да се оцени техническата годност на системата, която не бе заверена през 2010 г., като се има предвид, че Комисията, която администрира и ръководи програмата „Галилео“, предвижда да извърши тази заверка на по-късен етап,

                              —

                              според споразумението Matimop това оборудване никога не е било предназначено за закупуване от Агенцията, не е и няма да бъде под нейния контрол; това е едно от основните условия за признаване на актив съгласно счетоводните стандарти на Съюза,

                              —

                              от счетоводна гледна точка бе счетено за неприемливо да бъде признат актив, който няма икономическа полза/стойност за Агенцията,

                              —

                              въз основа на горепосоченото и съгласно последователните счетоводни практики на Комисията в подобни ситуации, разходите за оборудването бяха записани като разходи за изследователка дейност за 2010 г.

                  5.

                  Отбелязва освен това забележките на Сметната палата, че след влизането в сила на Регламент (ЕО) № 683/2008 на Европейския парламент и на Съвета от 9 юли 2008 година за продължаване на изпълнението на европейските програми за спътникова навигация (EGNOS и Галилео) (6) повечето от дейностите и активите, свързани с програмите EGNOS и „Галилео“, са прехвърлени на Комисията през декември 2009 г., но към 31 декември 2010 г. все още не е било определено положението на сума в размер на 2 000 000 EUR, задържана от Агенцията за техническа помощ от Европейската космическа агенция; отбелязва полученото от Агенцията сведение, че трансферът на 2 000 000 EUR е приключен на 3 октомври 2011 г.

         Бюджетно и финансово управление

                  6.

                  Отбелязва полученото от Агенцията сведение, че окончателната вноска, изплатена от Съюза на Агенцията за 2010 г., възлиза на 8 690 000 EUR и че тази сума включва първоначалния бюджет от 5 135 000 EUR, допълнен от възстановяването на излишък в размер на 2 755 000 EUR и допълнителна сума в размер на 800 000 EUR от бюджетни кредити за плащания за увеличаване на сумата по дял III (Оперативни разходи).

                  7.

                  Въз основа на доклада на Агенцията за бюджетното и финансовото управление отбелязва, че нейният бюджет за финансовата 2010 година е коригиран еднократно от Административния съвет; отбелязва, че коригиращият бюджет отразява решение на ГД „Предприятия и промишленост“ за увеличаване на бюджетните кредити за плащания на Агенцията по бюджетен ред 3 1 0 0 „Разходи за проучвания“ с 800 000 EUR, за да се поддържа възможността за плащане по поетите задължения, прехвърлени от предходни години, както и по поетите през 2010 г.

                  8.

                  Въз основа на доклада за бюджетното и финансовото управление установява, че процентът на изпълнение на бюджета на Агенцията е достигнал 97 % по отношение на разходите, финансирани от оперативната субсидия от Съюза, и 89 % за оперативните дейности, финансирани чрез целеви приходи; отбелязва по-специално, че степента на изпълнение на бюджета на Агенцията е достигнала:

                              —

                              96 % по отношение на поетите задължения и 89 % по отношение на плащанията по дял I (Разходи за персонал),

                              —

                              99 % по отношение на поетите задължения и 78 % по отношение на плащанията по дял II (Административни разходи),

                              —

                              99 % по отношение на поетите задължения и 60 % по отношение на плащанията по дял III (Оперативни разходи);

                        изразява загриженост, че по дял III степента на изпълнение на Агенцията по отношение на плащанията е била едва 60 %, в сравнение с 97 % през 2009 г.; приветства факта, че Агенцията е предприела необходимите мерки за преодоляване на тази ситуация, което в действителност през 2011 г. е довело до висок резултат по отношение на плащанията (90 % за дял III и 94 % за бюджета като цяло).

                  9.

                  От доклада за бюджетното и финансовото управление установява, че през 2010 г. изпълнителният директор е разрешил два вътрешни трансфера на обща стойност 205 000 EUR.

                  10.

                  Отбелязва, че според годишния отчет за дейността (ГОД) на Агенцията тя е получила предварително финансиране от Комисията в размер на 2 606 675 EUR и 4 556 158 EUR в съответствие със споразумението за делегиране по 7РП.

         Процедури за отпускане на безвъзмездна помощ

                  11.

                  Призовава Агенцията да коригира недостатъците, установени от Сметната палата в процеса на оценка по отношение на процедурите за отпускане на безвъзмездна помощ по втората покана за представяне на предложения по „Галилео“ в рамките на 7РП с бюджет от 26 000 000 EUR; отбелязва по-специално забележките на Сметната палата, според които не са определени критерии за оценка на финансовия капацитет на кандидатите и макар статутът на кандидата да предполага прилагане на максималния процент на финансиране, такъв статут не е заверен от Агенцията.

                  12.

                  Освен това настоятелно призовава Агенцията да коригира слабостите, установени от Сметната палата по две споразумения за отпускане на безвъзмездна финансова помощ по третата покана за представяне на предложения по Шестата рамкова програма за научни изследвания (6РП); отбелязва по-точно, че заявленията за възстановяване на разходи, представени от бенефициентите, се основават на стандартни ставки вместо на реално извършените разходи; припомня на Агенцията, че това е в разрез с принципа за недопускане на печалба от финансовия принос на Съюза и че Агенцията следва да предприеме незабавно корективни мерки.

                  13.

                  Отбелязва освен това забележките на Сметната палата, според които при пет одитирани случая на отпускане на безвъзмездна финансова помощ, свързани с 6РП, се наблюдават закъснения при изпълнението от една до три години и са отбелязани последващи увеличения на първоначалната стойност на договорите; отбелязва, че Агенцията обосновава тези закъснения, като заявява, че поради водещото си технологично естество тези дейности са обект на непрекъснато развитие и затова Агенцията е взела решение, че въпросните изменения и удължавания на срока са необходими и полезни за цялата програма „Галилео“; отбелязва изявлението на Агенцията, че никога не е надхвърляла лимита, определен в бюджета за сключване на договори като цяло.

         Дейности по възлагане на обществени поръчки

                  14.

                  Въз основа на ГОД на Агенцията отбелязва, че през 2010 г. дейностите ѝ по възлагане на обществени поръчки са били, както следва:

                              —

                              65 нареждания за покупки на обща стойност от приблизително 900 000 EUR,

                              —

                              шест процедури на договаряне на обща стойност от 470 000 EUR,

                              —

                              три открити конкурса на обща стойност от 9 400 000 EUR.

         Съгласуваност на годишната работна програма (ГРП) и ГОД

                  15.

                  Отбелязва, че ГОД на Агенцията не отразява непременно нейната ГРП; установява освен това, че целите на нейната ГРП са твърде неясни и затова е доста трудно да се направи оценка и да се провери дали са изпълнени; в тази връзка настоятелно призовава Агенцията да усъвършенства своята ГРП, за да даде възможност на органа по освобождаване от отговорност да оцени по-добре ефикасността на Агенцията; посочва, че Агенцията е взела под внимание препоръките на Сметната палата и приветства факта, че в резултат на това форматът на следващите ГРП ще бъде съобразен с изискванията.

         Човешки ресурси

                  16.

                  Настоятелно призовава Агенцията да усъвършенства процедурите по подбор, за да не подлага на риск прозрачността на набирането на персонал; отбелязва забележките на Сметната палата, според които при одитираните процедури за подбор на персонал не са били определени минималните резултати, които кандидатите трябва да постигнат, за да бъдат допуснати до писмени изпити и събеседвания, нито праговете за включване в списъка на подходящите кандидати.

                  17.

                  Въз основа на ГОД на Агенцията отбелязва, че тя е започнала 16 процедури по набиране на персонал и е достигнала обща численост от 40 служители в края на 2010 г.

                  18.

                  Отбелязва също така, че в своята ГРП Агенцията предвижда общо 42 служители, а общият брой на наетите служители към 31 декември 2010 г. е бил 40 (с 5 повече от 2009 г.): 18 служители, които се занимават с оперативна дейност, 14 служители, които се занимават с административна дейност, и осем служители, чиято дейност е от смесен характер.

         Вътрешен одит

                  19.

                  Въз основа на ГОД на Агенцията отбелязва, че тя е завършила формулирането на своята политика в областта на управлението на риска и е разработен регистър на рисковете.

                  20.

                  Въз основа на ГОД на Агенцията отбелязва освен това, че в края на 2010 г. няма критични препоръки, направени от Службата за вътрешен одит, но има пет отправени препоръки, свързани със:

                              —

                              разкриването на целите и показателите за изпълнение в ГРП,

                              —

                              необходимостта от официално оформяне на назначаването на счетоводителя от Административния съвет,

                              —

                              вземането на подходящи решения за финансиране,

                              —

                              увеличаването на ключовите проверки в управлението на безвъзмездната финансова помощ,

                              —

                              актуализирането на финансовото делегиране и редовната оценка на правата на потребителите на ABAC.

                  21.

                  Приветства факта, че според годишния преглед на Агенцията относно изпълнението на препоръките, публикуван през декември 2011 г., горепосочените пет отправени препоръки са изпълнени.

                  22.

                  Обръща внимание на препоръките от предишните си доклади за освобождаване от отговорност във връзка с изпълнението на бюджета, включени в приложението към настоящата резолюция.

                  23.

                  По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 10 май 2012 г. (7) относно резултатите от дейността, финансовото управление и контрола на агенциите.

         (1)  ОВ C 366, 15.12.2011 г., стр. 112.

         (2)  ОВ L 248, 16.9.2002 г., стр. 1.

         (3)  ОВ L 276, 20.10.2010 г., стр. 11.

         (4)  ОВ L 357, 31.12.2002 г., стр. 72.

         (5)  ОВ L 250, 27.9.2011 г., стр. 232.

         (6)  ОВ L 196, 24.7.2008 г., стр. 1.

         (7)  Приети текстове, P7_TA(2012)0164 (вж. стр. 388 от настоящия брой на Официален вестник).

      ПРИЛОЖЕНИЕ

         ПРЕПОРЪКИ НА ЕВРОПЕЙСКИЯ ПАРЛАМЕНТ ОТ ПРЕДХОДНИ ГОДИНИ

                  Европейска агенция за ГНСС

                  2006

                  2007

                  2008

                  2009

                  Бюджетно и финансово управление

                              —

                              слабости във функционирането на системите за управление и контрол: в 12 случая длъжностното лице, инициирало операцията, не е имало необходимата делегирана власт и не е спазена правилната финансова верига

                              —

                              неясноти по отношение на активите на програмите „Галилео“ и EGNOS

                              —

                              слабости в управлението на бюджета: липса на ясна връзка между работната програма на Органа и неговия бюджет, неправилно обосноваване и документиране на трансфери, систематично късно осчетоводяване на нареждания за събиране на вземания и непоследователно представяне на изпълнението на бюджета

                              —

                              дори и при намаляването на бюджета на практика с 50 %, процентът на изразходване на бюджетните кредити за поети задължения и за плащания за оперативни дейности е нисък: 63 % за поетите задължения и 51 % за плащанията

                              —

                              изразява съжаление, че Сметната палата нюансира своята декларация за достоверност относно надеждността на годишните отчети за финансовата 2007 година и законосъобразността и редовността на свързаните с тях операции

                              —

                              неясноти по отношение на активите на програмите „Галилео“ и EGNOS

                              —

                              слабости в управлението на бюджета: не е изготвен съответен коригиращ бюджет

                              —

                              изразява съжаление, че Сметната палата нюансира своята декларация за достоверност относно надеждността на годишните отчети за финансовата 2008 година и законосъобразността и редовността на свързаните с тях операции

                              —

                              неясноти по отношение на активите на програмите „Галилео“ и EGNOS

                              —

                              критериите за изключване за Седмата рамкова програма не са публикувани и проверени и Органът не е доказал систематично, че е проверил, че са изпълнени критериите за малките и средните предприятия за потенциалните бенефициенти, които участват в една от областите;

                              —

                              окончателният бюджет, публикуван от Органа на 31 март 2010 г., не отразява окончателния бюджет за 2009 г., одобрен от Административния съвет, и не включва неговите приходи, във връзка с което настоятелно призовава Органа да коригира положението и да информира органа по освобождаване от отговорност за промяната

                  Човешки ресурси

                  n.a.

                  n.a.

                  n.a.

                              —

                              слабости в процедурите за подбор на персонал

                              —

                              необходимостта от коригиране на недостатъците, които нарушават принципа на еднаквото третиране при прилагането на критериите за допустимост в процедурите по набиране на персонал, достъпни както за вътрешни, така и за външни кандидати

                  Вътрешен одит

                  n.a.

                  n.a.

                  призовава Агенцията да изпълни последните две препоръки, отправени от Службата за вътрешен одит през 2007 г., а именно по отношение на деликатни длъжности и длъжностни характеристики

                  отбелязва, че оставащите две важни препоръки на IAS, които все още не са изпълнени, се отнасят до деликатни длъжности и длъжностни характеристики